“คลัง” เสนอที่ประชุมครม. โครงการบัตรสวัสดิการฯ รอบใหม่
การประชุมครม.วันนี้มีวาระที่น่าสนใจ กระทรวงการคลังเสนอโครงการบัตรสวัสดิการแห่งรัฐรอบใหม่ ขณะที่กระทรวงเกษตรฯ จะเสนอโครงการประกันรายได้เกษตรกรให้กับชาวสวนยาง
จับตา “คลัง” ชงบัตรสวัสดิการรอบใหม่ ให้ครม.เคาะวันนี้
28 ก.พ. 2566

วันที่ 28 ก.พ. 2566  ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและรมว.กลาโหม เป็นประธานการประชุมคณะรัฐมนตรี (ครม.)  โดยที่มีรัฐมนตรีลาประชุม 6 คน ประกอบด้วย นายวิษณุ เครืองาม รองนายกรัฐมนตรี,นายชัยวุฒิ ธนาคมานุสรณ์ รมว.กระทรวงดิจิทัลเพื่อเศรษฐกิจและสังคม , นายสมศักดิ์ เทพสุทิน รมว.กระทรวงยุติธรรม,คุณหญิงกัลยา โสภณพนิช รมช.กระทรวงศึกษาธิการ , นายสุนทร แสงปาน รมช.กระทรวงเกษตรและสหกรณ์ และนายทรงศักดิ์ ทองศรี รมช.มหาดไทย
สำหรับวาระการประชุมที่น่าสนใจนั้น กระทรวงการคลัง จะเสนอโครงการบัตรสวัสดิการแห่งรัฐรอบใหม่ จากนั้นจะประกาศรายชื่อผู้มีสิทธิผ่านเว็ปไซต์ และให้ผู้มีสิทธิเข้ากดยืนยันตัวตน และเริ่มใช้สิทธิได้ 1 เม.ย.66 คาดว่ามีผู้ได้รับสิทธิ์ประมาณ 14 ล้านราย  นอกจากนี้ยังได้ เสนอมาตราการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อ Portfolio Guarantee Scheme ระยะที่ 10
กระทรวงเกษตรและสหกรณ์ จะเสนอโครงการประกันรายได้เกษตรกรชาวสวนยางระยะที่ 4 วงเงิน 7.6 พันล้านบาท โดยมีพื้นที่ครอบคลุม 1.8 ล้านไร่ และมีชาวสวนยางที่เข้าร่วมโครงการ 1.6 ล้านราย
กระทรวงพลังงาน ขออนุมัติโครงการปรับปรุงโรงไฟฟ้าพลังน้ำเขื่อนศรีนครินทร์ เครื่องที่ 4-5 และ โครงการปรับปรุงโรงไฟฟ้าพลังน้ำเขื่อนรัชชประภา เครื่องที่ 1-3 เสนอโครงการพัฒนาระบบเคเบิ้ลใต้ทะเลไปยังบริเวณอำเภอเกาะสมุย จังหวัดสุราษฎร์ธานี เพื่อเสริมความมั่นคงระบบไฟฟ้า
กระทรวงอุตสาหกรรม เสนอ เรื่องการเพิ่มทุนในโครงการเหมืองแร่โพแทชของอาเซียน,
สำนักงานตำรวจแห่งชาติ ขออนุมัติคณะรัฐมนตรีนำเงินค่าปรับที่อยู่ในอำนาจเปรียบเทียบปรับคดีอาญา ที่เป็นอำนาจของข้าราชการตำรวจ เงินค่าปรับตามกฎหมายว่าด้วยการจราจรทางบก เฉพาะส่วนที่ต้องนำส่งเป็นรายได้แผ่นดินและเงินค่าปรับทางปกครองที่ข้าราชการตำรวจสั่งปรับตามกฎหมาย สมทบเข้ากองทุนเพื่อการสืบสวน สอบสวน การป้องกันและปราบปรามการกระทำความผิดทางอาญาของสำนักงานตำรวจแห่งชาติ
กระทรวงมหาดไทยขออนุมัติงบประมาณรายจ่ายประจำปีงบประมาณ พ.ศ.2566 งบกลาง รายการเงินสำรองจ่าย เพื่อกรณีฉุกเฉิน หรือจำเป็น สำหรับเป็นค่าใช้จ่าย โครงการช่วยเหลือผู้เสพ ผู้ติดยาเสพติดของศูนย์ฟื้นฟูสภาพทางสังคมจังหวัด